Այստեղ է գալիս կատուն

«Այստեղ է գալիս կատուն։ Here comes the cat!» (ռուս.՝ «Сюда идёт кот! Here comes the cat!»),ռուս-անգլերեն  նկարազարդ մանկական գրքույկ, որը համատեղ ստեղծել են ամերիկացի գրող Ֆրենկ էշը և խորհրդային նկարազարդող Վլադիմիր Վագինը։ Խորհրդային և ամերիկյան հրատարակությունները լույս են տեսել 1989 թվականին․ Խորհրդային Միությունում գիրքը լույս է ընծայել «Малыш» հրատարակչությունը, ԱՄՆ-ում՝ Scholastic հրատարակչություն։ 2011 թվականին գիրքը ԱՄՆ-ում վերահրատարակվել է McSweeney’s/Mcmullens հրատարակչության կողմից։
Գիրքը կոչվել է «առակ սառը պատերազմի մասին»»։ 1992 թվականին գրքի հիման վրա նկարահանվել է համանուն մուլտֆիլմը «Пилот» ստուդիայում։


== Սյուժե ==
Գրքի գործողությունները տեղի են ունենում անտրոպոմորֆ մկների երկրում։ Օդապարիկով, հեծանիվով, ապա ձկան վրա շրջելով երկրում՝ մկնիկը զգուշացնում է մնացած մկներին հետևյալ խոսքերով․ «Այստեղ է գալիս կատուն»։ Վերջապես բազմաթիվ մկներ հավաքվում են քաղաքի փողոցներում, և կատվի հսկայական ստվերը մոտենում է նրանց։ Պարզվում է, սակայն, որ կատուն իրենց համար վտանգ չի ներկայացնում, այլ նա մի հսկայական կտոր պանիր է բերել։ Մկները պանիր են ուտում և կատվին կաթ հյուրասիրում, ապա նրան սայլակով ուղեկցում են։


== Պատմություն ==
Ըստ հեղինակների հուշերի՝ նրանց ծանոթությունը տեղի է ունեցել 1986 թվականին՝ մանկական գրքի վերաբերյալ խորհրդա-ամերիկյան սիմպոզիումի ժամանակ։ Վերադառնալով ԱՄՆ՝ էշը որոշ ժամանակ անց երազ է տեսել, որը դրվել է ապագա գրքի սյուժեի հիմքում։ Նա Վագինին առաջարկել է համագործակցել, թեև նրանք ապրել են տարբեր երկրներում և չեն խոսել նույն լեզվով։ Գրքի վրա աշխատանքը կատարվել է նամակագրության միջոցով։ «Այստեղ է գալիս կատուն» դարձել է մանկական գրքի ոլորտում խորհրդա-ամերիկյան համահեղինակության առաջին փորձը։


== Արձագանքներ ==
1989 թվականին գրքի վերաբերյալ արձագանքները հայտնվել են The New York Times թերթում և Kirkus Reviews ամսագրում, որը մասնագիտացած է գրախոսականների տպագրության ոլորտում։ Այսպես, Kirkus Reviews գրախոսականը, ենթադրելով, որ «գրքի գրեթե ամբողջ տեքստն արդեն ներկայացված է նրա վերնագրում» (անգլ.՝ virtually the entire text given in the title), նշել է գեղեցիկ նկարազարդումներն ու վառ գույները և եզրակացրել, որ գիրքը «կարևոր գաղափարի մատուցման հաճելի միջոց, չնայած ընթերցողը, պատումն ընդունելով տառացիորեն, կարող է նկատել, որ իմաստուն մկները զգուշությամբ են վերաբերվում արտաքինից նույնիսկ ամենաանվտանգ կատվին»։
New York Times-ի գրախոսողը, որ «գլասնոստը ներթափանցել է նաև մանկական գրքի աշխարհ» (անգլ.՝ Glasnost has embraced the world of children's books), թողել է ավելի զուսպ կարծիք։ Նրա կարծիքով՝ «Այստեղ է գալիս կատուն» պարունակում է շատ սիմվոլիզմ, բայց քիչ հրաշքներ (անգլ.՝ is large on symbolism but lacking in wonder), և չնայած գրքի նկարազարդումները շատ գրավիչ են և ինտենսիվ՝ ըստ գույնի, բովանդակությամբ գիրքը «չափազանց քաղաքավարի է» (անգլ.՝ is too polite): դրանում բացակայում է «միս», դրամա, լարվածություն, հումոր կամ բնավորությունների զարգացում (անգլ. ՝ ՝ No meat, no drama, no tension, no humor, no characterizations are evident)։ Գրքի բարոյականությունն ակնհայտորեն ակնարկում է խորհրդա-ամերիկյան հարաբերությունների լավատեսական զարգացումը։ Ընդհանուր առմամբ, սակայն, գրախոսականը, չնայած գրքի հնարավորությունների ոչ լիարժեք իրականացմանը, հույս է հայտնել, որ նմանատիպ այլ ստեղծագործություններ էլի կստեղծվեն։


== Ծանոթագրություններ ==


== Արտաքին հղումներ ==
«Այստեղ է գալիս կատուն» գրքի մասին McSweeney’s հրատարակչության կայքում (անգլ.)
Գրքի մասին Teaching Children Philosophy կայքում (անգլ.)
Забытое старое про русско-американскую дружбу (Мария Бостон, 27 августа 2013) (ռուս.)